b'\n_START_ARTICLE_\n\xc5\xa0kofijska knji\xc5\xbenica, Ljubljana\n_START_PARAGRAPH_\n\xc5\xa0kofijska knji\xc5\xbenica je interna knji\xc5\xbenica Nad\xc5\xa1kofije Ljubljana in ima dve enoti: Vidmarjevo knji\xc5\xbenico in \xc5\xa0kofijsko pastoralno knji\xc5\xbenico.\n_START_SECTION_\nZgodovinski razvoj\n_START_PARAGRAPH_\nVidmarjevo knji\xc5\xbenico je leta 1875 ustanovil ljubljanski \xc5\xa1kof Jernej Vidmar, ko je po svoji odpovedi \xc5\xa1kofovanju in preselitvi v Kranj zapustil zasebno knji\xc5\xbenico \xc5\xa1kofijski menzi. Nahaja se v nad\xc5\xa1kofijskem dvorcu, njen fond \xc5\xa1teje 4057 del. Ve\xc4\x8dinoma gre za starej\xc5\xa1e publikacije v nem\xc5\xa1kem in latinskem jeziku, v sloven\xc5\xa1\xc4\x8dini je samo nekaj del (npr. Dalmatinova Biblia, Krajn\xc5\x9fka zhbeliza, Kopitarjeva Glagolita Clozianus). Knji\xc5\xbenica ima Czernyjev abecedni katalog in ni odprta za javnost. Leta 1951 je bila razgla\xc5\xa1ena za kulturni spomenik._NEWLINE_\xc5\xa0kofijska pastoralna knji\xc5\xbenica se danes nahaja v stavbi Alojzijevi\xc5\xa1\xc4\x8da (Poljanska cesta). Nastala je kot priro\xc4\x8dna knji\xc5\xbenica povojnega verskega lista Oznanilo (1945-1952) v \xc5\xa1kofijskem dvorcu. Knji\xc5\xbeni fond se je vzpostavil z nakupi, darovi in zapu\xc5\xa1\xc4\x8dinami umrlih klerikov (npr. \xc5\xa1kofov G. Ro\xc5\xbemana, A. Kalana, A. B. Jegli\xc4\x8da, A. Vovka; duhovnikov F. S. Fin\xc5\xbegarja, A. Stroja, J. \xc5\xa0olarja, V. Kragla), in ukinjenih ustanov (npr. Zavod sv. Stanislava, Marijani\xc5\xa1\xc4\x8de). Knji\xc5\xbenica hrani nad 50.000 enot gradiva. Prevladujejo teolo\xc5\xa1ki, pastoralni in katehetski priro\xc4\x8dniki, verske revije ter umetnostno-zgodovinska dela.'